Jungtinių Arabų Emyratų ir Lietuvos santykiai

Jungtinių Arabų Emyratų (JAE) ir Lietuvos santykiai – dvišaliai tarptautiniai santykiai tarp Jungtinių Arabų Emyratų (JAE) ir Lietuvos.

1971 m. įkurta JAE Lietuvos nepriklausomybę pripažino 1991 m. rugsėjo 19 d., jau Lietuvai tapus Jungtinių Tautų Organizacijos nare. Diplomatiniai santykiai užmegzti 1992 m. spalio 16 d. Kita vertus, yra duomenų, kad 1971–1990 m., Lietuvai esant okupuotai SSRS, būta ryšių tarp Jungtinių Arabų Emyratų ir Lietuvos diplomatinių atstovybių.

Abi šalys yra Jungtinių Tautų narės. Taipogi abi šalys 2022–2024 m. laikotarpiui buvo išrinktos į Jungtinių Tautų Žmogaus teisių tarybą. Santykiai vystomi ir daugiašaliu formatu – Lietuva yra akreditavusi savo ambasadorių Arabų Šalių Lygai, kurios nare yra JAE.

JAE gyvena apie 2000 Lietuvos piliečių – didžiausia lietuvių bendruomenė regione. 

Jungtinius Arabų Emyratus Lietuvai atstovauja nepaprastasis ir įgaliotasis ambasadorius, reziduojantis Varšuvoje, Lenkijoje, savo ruožtu Lietuva yra atidariusi ambasadą Jungtiniuose Arabų Emyratuose su reziduojančiu nepaprastuoju ir įgaliotuoju ambasadoriumi JAE. Ambasada taip pat akredituota Saudo Arabijai, Kuveitui ir Bahreinui. 

Seime veikia Tarpparlamentinių ryšių su Jungtiniais Arabų Emyratais grupė (dabartinis pirmininkas – Algirdas Butkevičius).

Politiniai santykiai 
Nors diplomatiniai santykiai tarp šalių užmegzti 1992 m., kurį laiką bendradarbiavimo būta riboto. 2007 m. kovo mėn. JAE lankėsi Lietuvos krašto apsaugos ministras Juozas Olekas (veikiausiai tapęs pirmuoju Lietuvos ministro vizitu šioje šalyje). Tais pačiais metais Lietuva JAE akreditavo savo ambasadorių, reziduojantį Kaire. JAE tai padarė 2010 m. 2009 m. pavasarį Lietuvoje lankėsi JAE užsienio reikalų ministras, o 2012 m. gegužės 7-8 dienomis JAE pirmąkart viešėjo Lietuvos užsienio reikalų ministras. Vizito metu pasirašytas susitarimas dėl oro susisiekimo tarp atitinkamų jų teritorijų ir už jų ribų.

2013 m. Manamoje pasirašyta sutartis dėl pajamų dvigubo apmokestinimo ir fiskalinių pažeidimų išvengimo.

2016 m. lapkričio 18–20 dienomis Lietuvos užsienio reikalų ministras Linas Linkevičius JAE užsienio reikalų ministro Abdulos bin Zajedo Al Nahjano kvietimu dalyvavo JAE vykusiame Sir Bani Yas forume. Jo metu įvyko abiejų šalių užsienio reikalų ministrų susitikimas.

2017 m. liepos mėn. Lietuvoje viešėjo JAE užsienio reikalų ir tarptautinio bendradarbiavimo ministras šeichas Abdula bin Zajedas al Nahjanas, kur susitiko su Lietuvos užsienio reikalų ministru Linu Linkevičiumi ir daugiausiai kalbėjosi apie dvišalės prekybos iniciatyvas. Tais pačiais metais Dubajuje pasirašytas susitarimas dėl ekonominio ir techninio bendradarbiavimo tarp Lietuvos ir JAE.

Intensyvėjant ekonominiams mainams ir siekiant glaudesnių santykių su kitomis regiono valstybėmis Lietuvos Vyriausybė 2018 m. lapkričio mėn. nutarė Abu Dabyje atidaryti Lietuvos ambasadą. 2020 m. kovo mėn. įvyko oficialius ambasados atidarymas, kuriame dalyvavo Lietuvos užsienio reikalų ministras Linas Linkevičius. Atvykęs į ambasados atidarymo ceremonijoje Lietuvos užsienio reikalų ministras taip pat susitiko su JAE užsienio reikalų ministru Šeichu Abdula Bin Zajedu al Nahjanu, JAE valstybės ministru viešiesiems reikalams ir kultūrinei diplomatijai Zakiu Anvaru Nuseibe.

2019 m. Dubajuje lankėsi Lietuvos žemės ūkio ministras Giedrius Surplys, kur susitiko su JAE klimato kaitos ir aplinkos ministru dr. Thani bin Achmedu al Zejudžiu, Dubajaus verslo ir pramonės rūmų pirmininku Madžidu Saifu al Gurairu, verslo atstovais.

2022 m. lapkričio 4 d. pasirašytos trys tarptautinės sutartys tarp Lietuvos ir JAE: susitarimas dėl savitarpio teisinės pagalbos baudžiamojoje srityje, dėl nuteistųjų perdavimo ir dėl ekstradicijos.

Švietimo, mokslo ir technologiniai mainai ir kultūrinis bendradarbiavimas 
Lietuvos ir JAE vyrų futbolo rinktinės iki 2021 m. gruodžio yra tarpusavyje sužaidusios vienerias rungtynes, pasibaigusias lygiosiomis.

2020 m. sutarta bendradarbiauti medicinos ir biotechnologijų srityje.\

2021 m. balandžio mėn. Lietuvos ambasados JAE kvietimu, Dubajuje lankėsi Lietuvos krepšinio federacijos atstovai, vadovaujami generalinio sekretoriaus Mindaugo Špoko. Vizito metu Lietuvos ir JAE krepšinio federacijos pasirašė bendradarbiavimo protokolą, kuriuo susitarta plėsti partnerystės ryšius ateityje įvairiose šio sporto populiarinimo, sportininkų rengimo, trenerių kompetencijos didinimo, infrastruktūros plėtros srityse.

Lietuva dalyvavo 2021 m. JAE surengtoje pasaulinėje parodoje „EXPO 2020“. Parodos metu Lietuvos nacionalinė diena pristatyta spalio 22 d., buvo organizuojamas Lietuvos verslo forumas, kuriame dalyvavo pusšimtis Lietuvos įmonių ir verslo atstovų, akcentuotas tvarios ateities siekis. Pastarasis įvykis susilaukė itin daug dėmesio lietuviškoje spaudoje Seimo opozicijos narei Agnei Širinskienei apkaltinus parodoje dalyvavusias Lietuvos premjerę Ingridą Šimonytę bei ekonomikos ir inovacijų ministrę Aušrinę Armonaitę išlaidumu.

Ekonominiai santykiai 
2020 m. duomenimis, prekybos apyvarta tarp Lietuvos ir JAE siekė 57,9 mln. eurų, o JAE buvo 54-as pagal prekybos apimtis Lietuvos prekybos partneris.

Prekybos balanse dominuoja eksportas iš Lietuvos į JAE.

 Eksportas sudaro 53,4 mln. eurų; JAE yra 45-as pagal prekybos apimtis eksporto partneris.
 Importas sudaro 4,5 mln. eurų; JAE yra 69-as pagal prekybos apimtis importo partneris. Daugiausiai importuojamos prekės: antžeminio transporto priemonės ir jų dalys (17%), geležis ir plienas (14%), tekstilės dirbiniai ir dėvėti drabužiai (14%), plastikas ir jo dirbiniai (13%), mašinos ir mechaniniai įrenginiai, jų dalys (11%), elektros mašinos ir įranga bei jų dalys (10%).

Pagal tiesioginių užsienio investicijų Lietuvoje dydį JAE yra 21-a (investicijos siekia 118,88 mln. eurų). Savo ruožtu Lietuvos tiesioginių investicijų dydis JAE 2020 m. buvo 14,24 mln. eurų (19-a vieta pagal apimtį).

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
 2010-2014 m. – Mohamedas Achmedas al Mahmudas, pirmasis Jungtinių Arabų Emyratų ambasadorius Lietuvai (rezidavo Berlyne)
 2014-2016 m. – Džuma Mubarakas al Dženaibis (rezidavo Berlyne)
 2016–2019 m. – Jusifas Eisa Hasanas Eisa al Sabris (rezidavo Varšuvoje)

Pasiuntiniai Jungtiniams Arabų Emyratams 
 2007–2010 m. – Ginutis Voveris, pirmasis Lietuvos ambasadorius Jungtiniams Arabų Emyratams (rezidavo Kaire)
 2010–2011 m. – Giedrius Jokubauskis, atašė
 2010 m. – 2015 m. – Dainius Junevičius (rezidavo Kaire)
 2016–2019 m. – Arvydas Daunoravičius (rezidavo Kaire)
 2019–2021 m. – Edminas Bagdonas (pirmasis ambadorius, rezidavęs Abu Dabyje)
 nuo 2022 m. – Ramūnas Davidonis

Šaltiniai

Literatūra

Nuorodos 
 Jungtiniai Arabų Emyratai | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 
 Jungtiniai Arabų Emyratai | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Jungtinių Arabų Emyratų santykiai su Lietuva – Visuotinė lietuvių enciklopedija (vle.lt)

Lietuvos diplomatiniai santykiai
Jungtiniai Arabų Emyratai